b'\n_START_ARTICLE_\nS\xc5\xbd serija 312/317\n_START_SECTION_\nZgodovina\n_START_PARAGRAPH_\nPogodba s podjetjem Siemens Mobility (takratnim Siemens Transportation Systems) za nakup garnitur v vrednosti 18 milijard tolarjev (okoli 80 milijonov evrov) je bila sklenjena maja 1998. Prvi vlaki te serije so bili dobavljeni septembra 2000, zadnji pa je na slovenske tire prispel julija 2002. Prvi dve vozili sta bili v celoti izdelani v Nem\xc4\x8diji in Avstriji, preostala pa so iz v Avstriji izdelanih ko\xc5\xa1ev dokon\xc4\x8dali v mariborskem podjetju TVT Nova. Ob nakupu je bilo mi\xc5\xa1ljeno, da bodo garniture serije 312 popolnoma zamenjale vlake serije 311/315 (gomulke), vendar nekaj le-teh vseeno vozi \xc5\xa1e dandanes._NEWLINE_Prva revizija garnitur serije 312 se je za\xc4\x8dela v maju leta 2008; tedaj so bile med drugim predelane preglasne klimatske naprave in vgrajeni \xc5\xa1tevci energije. Naslednja, velika revizija je bila opravljena med septembrom 2016 in aprilom 2019. Poleg tehni\xc4\x8dnih izbolj\xc5\xa1av so bile novost protigrafitne folije za preprostej\xc5\xa1e odstranjevanje grafitov z vozil.'